Iċ-Ċertifiakat COVID Diġitali ser iħaffef l-ivvjaġġar fl-UE mill-1 ta' Lulju 2021. Ritratt EC-Xavier Lejeune L-Istati Membri kollha tal-UE se jaċċettaw iċ-ċertifikati li huma prova ta' vaċċinazzjoni, ta' riżultat negattiv għal test jew ta' fejqan minn infezzjoni tal-COVID Għandu jiffaċilita l-moviment ħieles u jwassal għat-tneħħija gradwali tar-restrizzjonijiet b'mod koordinat Għandu japplika mill-1 ta' Lulju 2021 u jkun fis-seħħ għal 12-il xahar Huwa inkoraġġut ittestjar bi prezz raġonevoli u aċċessibbli: €100 miljun f'fondi tal-UE għax-xiri ta' testijiet Il-MPE illum lestew ix-xogħol leġiżlattiv fuq il-pakkett taċ-Ċertifikat COVID Diġitali tal-UE sabiex l-ivvjaġġar fl-UE jseħħ aktar faċilment u jikkontribwixxi għall-irkupru ekonomiku. Il-plenarja approvat ir-Regolamenti l-ġodda dwar iċ-Ċertifikat COVID Diġitali tal-UE b'546 voti favur, 93 kontra u 51 astensjoni (Ċittadini tal-UE) u b'553 voti favur, 91 kontra u 46 astensjoni (Ċittadini ta' Pajjiżi Terzi). Iċ-ċertifikat se jinħareġ mingħajr ħlas mill-awtoritajiet nazzjonali u jkun disponibbli jew f'forma diġitali jew stampata u jkun fih QR code. Id-dokument se jiċċertifika li persuna tkun ġiet ivvaċċinata kontra l-COVID-19 jew, inkella, li riċentement kellha riżultat negattiv għal test, jew li tkun irkuprat mill-infezzjoni. Fil-prattika, dawn se jkunu tliet ċertifikati separati. Qafas komuni tal-UE se jagħmel iċ-ċertifikati interoperabbli u verifikabbli madwar l-Unjoni Ewropea kollha, kif ukoll jipprevjeni l-frodi u l-falsifikazzjoni. Is-sistema se tapplika mill-1 ta' Lulju 2021 u tkun fis-seħħ għal 12-il xahar. Iċ-ċertifikat ma jkunx prekundizzjoni għall-moviment ħieles u mhux se jitqies bħala dokument tal-ivvjaġġar. Restrizzjonijiet addizzjonali fuq l-ivvjaġġar biss jekk verament ġustifikati Matul in-negozjati interistituzzjonali, il-MPE irnexxielhom jiżguraw ftehim li l-pajjiżi tal-UE ma jkunux jistgħu jimponu restrizzjonijiet addizzjonali fuq l-ivvjaġġar fuq persuni li jkollhom iċ-ċertifikat - bħall-kwarantina, awtoiżolament jew ittestjar - "ħlief jekk ikunu neċessarji u proporzjonati għall-ħarsien tas-saħħa pubblika". L-evidenza xjentifika, "inkluża d-data epidemjoloġika ppubblikata miċ-Ċentru Ewropew għall-Prevenzjoni u l-Kontroll tal-Mard (ECDC)" ser ikollha titqies. Meta jkun possibbli, il-miżuri għandhom ikunu notifikati 48 siegħa qabel lill-Istati Membri l-oħra u lill-Kummissjoni. Il-pubbliku għandu jkun notifikat 24 siegħa qabel. Ittestjar bi prezz raġonevoli u aċċessibbli L-Istati Membri tal-UE huma mħeġġa jiżguraw li l-ittestjar ikun disponibbli faċilment bi prezz raġonevoli. Fuq talba tal-Parlament, il-Kummissjoni wiegħdet li timmobilizza €100 miljun taħt l-Istrument għall-Appoġġ ta' Emerġenza sabiex l-Istati Membri jkunu jistgħu jixtru testijiet għall-ħruġ taċ-ċertifikati COVID Diġitali tal-UE dwar testijiet. Vaċċini Il-pajjiżi kollha tal-UE jridu jaċċettaw iċ-ċertifikati ta' vaċċinazzjoni maħruġa fi Stati Membri oħra għall-vaċċini awtorizzati mill-Aġenzija Ewropea għall-Mediċini (EMA). Se jkun f'idejn l-Istati Membri li jiddeċiedu jekk jaċċettawx ukoll ċertifikati għall-vaċċini awtorizzati skont proċeduri ta' awtorizzazzjoni nazzjonali jew għall-vaċċini fil-lista tal-Organizzazzjoni Dinjija tas-Saħħa (WHO) għall-użu ta' emerġenza. Salvagwardji tal-protezzjoni tad-data Id-data personali kollha trid tkun ipproċessata skont ir- Regolament Ġenerali dwar il-Protezzjoni tad-Data . Iċ-ċertifikati jiġu vverifikati offline u l-ebda data personali ma tinżamm. Il-passi li jmiss It-test issa jrid jiġi adottat formalment mill-Kunsill u jkun ippubblikat fil-Ġurnal Uffiċjali, għal dħul fis-seħħ immedjat u jibda japplika mill-1 ta' Lulju 2021. Kuntatti: Informazzjoni ta' kuntatt: Numru tat-telefown: (+32) 2 28 40731 (BXL) Numru tal-mobile: (+32) 470 884 282 Għal aktar informazzjoni Tappi fil-proċedura (2021/0068(COD)) Tappi fil-proċedura (2021/0071(COD)) Kumitat għal-Libertajiet Ċivili, il-Ġustizzja u l-Intern Stqarrija għall-istampa dwar votazzjoni fil-kumitat (26.05.2021) Ritratti, videos u audio mingħajr ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF